TV7 JERUUSALEMMA UUDISED
Tänased teemad -
Terrorirünnak Jeruusalemma Damaskuse väravas
Iisrael aitab koalitsiooni võitluses ISISe vastu
Nutumüürile ehitatakse võrdõiguslik palveala
Beduiinid on Iisraelile väljakutse ja võimalus
OECD andmeil on Iisrael korrumpeerunud, vaene ja õnnelik
TV7 Jeruusalemma Uudistest - Shalom!
The Times of Israel kirjutab
eelmine nädal Jeruusalemma vanalinnas
Damaskuse väravas tehtud terrorirünnakust,
kus kolm terroristi tapsid tulistades ja pussitades 19-aastase naispolitsei
ning haavasid teist naispolitseinikku tõsiselt ja kolmandat inimest kergelt.
Meestel oli kaasas ka kaks torupommi.
Politsei allikate teatel ootasid kolm palestiinlast
vanalinna siirduvat või sealt lahkuvat suurt Iisraeli tsiviilelanike gruppi,
mida nad rünnata tahtsid.
Läänekaldalt pärinevate terroristide relvastus näitas,
et nad planeerisid keerukamat ja suuremat rünnakut,
mille hukkunud naispolitseinik ja tema haavatud kaaslane peatasid.
Jeruusalemma politseiülema asetäitja Peledi sõnul näitab rünnak,
et käimasolev terrorilaine on tõsinenud.
Ka terrorirühmituse Hamas ametniku Badrani sõnul oli rünnak pöördepunkt.
Ta viitas ilmselt selle tõsidusele ja keerukusele,
võrreldes peamiselt üksikute pussitajate rünnakutega.
Tapetud naispolitseinik jõudis peahaavaga tulistada üht terroristi
ja Iisraeli Politsei elimineeris kaks ülejäänut.
Iisraeli TV kahe raporti teatel pärinesid kõik kolm ründajat
Palestiina Rahvusliku Vabastus- liikumise Fatah'ga seotud peredest.
The Times of Israeli teatel ütles Iisraeli kindral Nitzan Alon,
et Iisrael aitab koalitsiooni võitluses ISISe vastu.
Aloni sõnul on Iraan endiselt Iisraeli suurim oht,
kuid ka ISIS on ohtlik vastane.
Iisrael on Süüria kodusõjast eemale hoidnud,
et mitte jätta muljet ühegi osapoole toetamisest,
kellest kõik on selle vaenlased.
Alon ütles siiski reportereile, et Iisrael jagab liitlastele luureinfot
ja on oluline osa rahvusvahelisest ISISe vastasest koalitsioonist.
Kuigi ISIS pole veel Iisraeli rünnanud,
ütles rühmituse juht al-Baghdadi detsembris,
et ISIS pole Iisraeli unustanud, vaid tuleb iga päevaga lähemale
ja Iisraeli juudid peavad varjuma puude ja kivide taha.
Iraani toetatud Süüria presidendi Assadi valitsus
on Liibanoni rühmituse Hezbollah olulisimaid teotajaid
ja Iisraeli vaenlane, kuid Iisrael kardab ka
Süüria mässuliste sekka kuuluvaid islamiäärmuslasi.
Rahvusvaheline koalitsioon on kindral Aloni sõnul saanud võite,
kuid ta ennustas lahingutele pikka iga ega uskunud,
et ISIS variseks kokku lähikuudel või -aastatel.
Israel Hayom kirjutab Iisraeli valitsuse ajaloolisest otsusest
ehitada Nutumüürile võrdõiguslik palveala,
mis on mõeldud nii nais- kui meespalvetajaile.
Uus, 9 mln USD maksev palveväljak kerkib ortodokside palveala kõrvale,
praeguse ajutise ala asemele.
Valitsuse otsust pooldanute sõnul
oli otsus ajalooline toetus liberaalsele judaismile.
Otsus oli eriti tähtis USA juudikogukonnale,
mis koosneb peamiselt liberaalsetest, uuendusmeelsetest
ja konservatiivsetest juutidest.
Peaminister Netanyahu sõnul oli otsus praktiline ja loov.
Nutumüür on iidse juutide templiväljaku jäänus
ja juutide pühim palveala.
Väljakut haldavad ultraortodokside rabinistlikud ametid
kel on ainuõigus Iisraeli usuasjade üle otsustada.
Juhtiv naiste palverühm nimega Müüri Naised,
on aastaid vaidlust tekitanud,
pidades väljakul iga kuu mitteortodoksseid palvusi.
Politsei on vahistanud toorarulli kandvaid
ja traditsiooniliselt meeste käsutusse mõeldud esemeid kasutanud naisi.
Ultraortodoksid on antud käitumise vastu
ja peavad seda provokatsiooniks.
Uuendusmeelsed ja konservatiivse judaismi liikumised
on toetanud naisrühmade võitlust
ja nõudnud neile juurdepääsu pühapaigale.
Nutumüüri alale tuleb ka uus sissepääs,
et nii ortodoksid kui mitteortodoksid selleski võrdõiguslikud oleksid.
The Jerusalem Post kirjutab Iisraeli parlamendi Knesseti liikme,
tsentristliku partei Kulanu liikme Michael Oreni kohtumisest
beduiini sõdurite
ning vabatahtlikku relvateenistust sooritavate beduiini naistega
eelmisel nädalal Negevi kõrbes.
Oreni sõnul on beduiinikogukond Iisraelile suur väljakutse,
kuid pakub ka suuri võimalusi.
Oreni sõnul on beduiinide seas olnud kahesugust arengut -
islamiseerumist ja kasvavat palestiinlaste marurahvuslust.
Kui riik ei vasta väljakutsetele targalt ja delikaatselt,
täidavad vaakumi teised jõud, sh ISIS.
Oren on algatanud seaduseelnõu üksiksõduri privileegide andmiseks
moslemeist ja kristlastest sõdureile,
kes kogevad oma kogukondades relvateenistuse tõttu vastuseisu.
Suurt vastuseisu kohanud beduiinide armeekohustusprogrammi
algatanud ametniku Othman Abu Ajaji sõnul on ta saanud mitmeid ähvardusi
ja kannab relva,
kuid ei kavatse lõpetada viis aastat kestnud programmi.
Ajaji sõnul on relvateenistusprogramm parim tee beduiinide integreerumisele,
osalusele ja privileegidele ühiskonnas.
Ynet News kirjutab OECD värskest heaoluraportist,
mille järgi Iisrael on korrumpeerunud, vaene ja õnnelik.
Iisraelis on madalad palgad, rasked eluasemeturud ja vaesus.
Iisrael asub eri elualadel kõrgel kohal.
Eriti rahul ollakse elu, tervise ja haridusvõimalustega Iisraelis.
Siiski on Iisrael viletsaimate OECD riikide seas,
mis puudutab näiteks palku, eluaset ja õhu kvaliteeti.
Mõned tulemusi mõjutanud faktorid on Iisraeli puhul keerukad,
näiteks haridus.
Iisraelis on küll palju magistrikraadihankijaid,
kuid iisraellased saavad tihti halbu hindeid näiteks PISA-uuringuis.
OECD sõnul tuleb riikide elukvaliteedi hindamisel
arvestada kääre rahva erinevate sektorite vahel.
Iisraelis on kirju rahvastik
ning juudi ja araabia sektorite vahel ja nende sisegruppide vahel
on elukvaliteedis märkimisväärsed lõhed.
Araabia sektor on kõigis kategooriais madalaimal tasemel.
See kannatab enim vaesuse tõttu, osalus tööturul on madalam
ning see saab vähem arstiabi ja haridust.
Need piirangud kinnitasid teineteist,
kuna madalam haridus mõjutab palgatöö saamist.
Ka Iisraeli ultraortodoksi juutide seas on kõrge vaesuse tase
ning madal osalus tööturul ja hariduses,
kuid nad on rohkem rahul elu, majandusolukorra
ning kodu ja tervisega.
Võrreldes teiste riikidega, mõjutas 2008. a majanduskriis
Iisraeli majanduskasvu ja tööstust minimaalselt.
Iisraeli sotsiaalne kapital on vastuoluline -
usaldus on üsna kõrge, kuid avalik korruptsioon on üldine.
See võtab rahvalt usu valitsusse ja on OECD sõnul murettekitav.
Need olid meie tänased uudised. Shalom ja kohtumiseni!
Tõlge: Monika Jaaguri